Bulgarias befolkning
Store norske leksikon,Geografi,Verdens geografi,Europa,Bulgarias geografi
Folketallet i Bulgaria er 6 916 548 (2021). Den årlige befolkningstilveksten har vært negativ siden 1990. I 2021 gikk folketallet ned med 0,67 prosent. Fødsels- og dødsratene var i 2021 var på henholdsvis 8,2 og 14,5 per 1000 innbyggere, mens fødselsraten var på 1,49 barn per kvinne. Netto immigrasjon var minus 0,29 promille (2021). Dette er typisk for en aldrende befolkning. Aldersgruppen over 65 år er større enn den under 15 år, henholdsvis 20 og 14,5 prosent av befolkningen. Byene har gjennomgående en større andel yngre mennesker enn landsbygda. Gjennomsnittlig forventet levealder ved fødsel er 78,73 år for kvinner og 72,08 år for menn (2021).
76,9 prosent av befolkningen er bulgarere (2018). Den tyrkiske minoriteten utgjør 8 prosent og er konsentrert til de nordøstlige delene av landet og de østlige delene av Rodopifjellene. Rom utgjør 4,4 prosent av befolkningen. Dessuten finnes det mindre grupper av russere, armenere, rumenere og jøder. Etter andre verdenskrig forlot flere hundre tusen tyrkere landet. Også grupper av tsjekkere, slovaker, russere, armenere og jøder har emigrert.Befolkningstettheten er 63,7 personer per kvadratkilometer (2021), med forholdsvis små regionale variasjoner. De tettest befolkede områdene er Donausletta, Sofia- og Maritsabekkenet og Burgaslavlandet. Bybefolkningen har økt raskt etter andre verdenskrig. Landets største byer med forsteder er: Sofia (1 308 412 innbyggere), Plovdiv (666 398 innbyggere), Varna (470 124 innbyggere) og Burgas (409 750 innbyggere). 76 prosent av befolkningen bor i urbane strøk (2021). Religion Bulgarerne ble kristnet på 800-tallet, og sluttet seg til den ortodokse kirke. Allerede på 900-tallet ble den bulgarsk-ortodokse kirkes selvstendighet anerkjent. I 1953 ble kirken organisert som et patriarkat. Den ortodokse kirkes ledelse underordnet seg partiledelsen under kommunistregimet. Etter kommunistregimets fall og den nye grunnloven fra 1991 ble det innført full religionsfrihet i landet.59,4 prosent av befolkningen tilhører den ortodokse kirke (2011). Muslimer er den største minoriteten, og utgjør 7,8 prosent av befolkningen. Disse er vesentlig etniske tyrkerne, men det finnes også en bulgarsk muslimsk minoritet, pamakene. 1,7 prosent av befolkningen er andre religiøse grupper, herunder katolikker, protestanter og jøder. Språk Offisielt språk er bulgarsk, som er morsmål for 76,8 prosent av befolkningen (2011). Bulgarsk skrives med det kyrilliske alfabetet. Tyrkisk og romani er morsmål for henholdsvis 8,2 prosent og 3,8 prosent av befolkningen. Av andre minoritetsspråk kan nevnes armensk, makedonsk, rumensk og russisk. Les mer i Store norske leksikon Bulgaria Bulgarias historie Bulgarias geografi Eksterne lenker CIA World Factbook: Bulgaria National Statistical Institute of Bulgaria